ರಷ್ಯಾದಲ್ಲಿ ರಾಜನಾಥ್ ಸಿಂಗ್: ಶೇಕ್ ಹ್ಯಾಂಡ್ ಮಾಡಲು ಬಂದ ಅಧಿಕಾರಿಗೆ ಕೈ ಜೋಡಿಸಿ ಟ್ರೆಂಡ್ ಆದರು..! ರಕ್ಷಣಾ ಸಚಿವ ರಾಜನಾಥ್ ಸಿಂಗ್ ಅವರು ಮೂರು ದಿನಗಳ ರಷ್ಯಾ ಪ್ರವಾಸ ಹಮ್ಮಿಕೊಂಡಿದ್ದಾರೆ. ಶಾಂಘೈ ಕೋಆಪರೇಶನ್ ಆರ್ಗನೈಸೇಶನ್ನ ಸಭೆಯಲ್ಲಿ ಪಾಲ್ಗೊಳ್ಳಲು ಮಾಸ್ಕೋಕ್ಕೆ ತೆರಳಿರುವ ಅವರು, ರಷ್ಯಾದ ರಕ್ಷಣಾ ಸಚಿವ ಸರ್ಜೆ ಶೋಯ್ಗು ಅವರೊಂದಿಗೆ ಪ್ರಮುಖ ವಿಚಾರಗಳೊಂದಿಗೆ ಮಾತುಕತೆ ನಡೆಸಲಿದ್ದಾರೆ. ಈಗಾಗಲೇ ರಷ್ಯಾವನ್ನು ತಲುಪಿರುವ ರಾಜನಾಥ್ ಸಿಂಗ್ ಅವರು ಅಲ್ಲಿನ ಏರ್ಪೋರ್ಟ್ನಲ್ಲಿ ತಮ್ಮನ್ನು ಸ್ವಾಗತಿಸಲು ಬಂದ ಅಧಿಕಾರಿಗಳು, ಪ್ರಮುಖರಿಗೆ ಕೈಮುಗಿದ ವಿಡಿಯೋ ಸಾಮಾಜಿಕ ಜಾಲತಾಣಗಳಲ್ಲಿ ಸಿಕ್ಕಾಪಟೆ ವೈರಲ್ ಆಗಿದೆ. ನೆಟ್ಟಿಗರು ರಕ್ಷಣಾ ಸಚಿವರ ಈ ನಡೆಯಿಂದ ಫುಲ್ ಖುಷಿಯಾಗಿದ್ದಾರೆ. ಕರೊನಾಕ್ಕೂ ಮೊದಲು ಶೇಕ್ ಹ್ಯಾಂಡ್ ಪದ್ಧತಿ ಇತ್ತು. ಆದರೆ ಕರೊನಾ ಬಂದ ನಂತರ ಭಾರತೀಯ ನಮಸ್ತೆ ಪದ್ಧತಿ ಜಾಗತಿಕ ಮಟ್ಟದಲ್ಲಿ ಪ್ರಶಂಸೆಗೆ ಪಾತ್ರವಾಗಿದೆ. ರಷ್ಯಾ ಕೂಡ ಇದನ್ನು ಸ್ವಾಗತಿಸಿತ್ತು. ರಾಜನಾಥ್ ಸಿಂಗ್ ಅವರನ್ನು ವಿಮಾನ ನಿಲ್ದಾಣದಲ್ಲಿ ಮೇಜರ್ ಜನರಲ್ ಬುಕ್ತೀವ್ ಯುರಿ ನಿಕೋಲೆವಿಚ್ ಅವರು ಸ್ವಾಗತಿಸಿದರು. ಅವರಿಗೂ ಸಹ ಸಚಿವರು ನಮಸ್ತೆ ಎಂದಿದ್ದಾರೆ. ಅದಕ್ಕೆ ಪ್ರತಿಯಾಗಿ ಬುಕ್ತೀವ್ ಕೂಡ ಕೈಮುಗಿದಿದ್ದಾರೆ. ಹಾಗೇ ಮುಂದೆ ಬಂದಾಗ ರಕ್ಷಣಾ ಅಧಿಕಾರಿಯೋರ್ವರು ರಾಜನಾಥ್ ಸಿಂಗ್ ಅವರಿಗೆ ಶೇಕ್ ಹ್ಯಾಂಡ್ ಮಾಡಲು ಬರುತ್ತಾರೆ. ಆದರೆ ಅದಕ್ಕೆ ಪ್ರತಿಯಾಗಿ ಶೇಕ್ ಹ್ಯಾಂಡ್ ಮಾಡದೆ, ಮತ್ತೆ ಎರಡೂ ಕೈ ಜೋಡಿಸಿ ನಮಸ್ತೆ ಎನ್ನುತ್ತಾರೆ. ಆಗ ಅಧಿಕಾರಿಯೂ ಸಚಿವರಿಗೆ ಕೈಮುಗಿಯುತ್ತಾರೆ. ಹಾಗೇ ತಮಗೆ ಪರಿಚಯಿಸಿಕೊಡಲಾದ ಎಲ್ಲ ಅಧಿಕಾರಿಗಳಿಗೂ ಅವರು ಕೈಮುಗಿಯುತ್ತಲೇ ಹೋಗಿದ್ದಾರೆ. ಈ ವಿಡಿಯೋವನ್ನು ರಾಜನಾಥ್ ಸಿಂಗ್ ಅವರು ತಮ್ಮ ಟ್ವಿಟರ್ನಲ್ಲಿ ಶೇರ್ ಮಾಡಿಕೊಂಡಿದ್ದಾರೆ. ಕೊವಿಡ್19 ಇರುವ ಸಂದರ್ಭದಲ್ಲಿ ಬದ್ಧತೆ ಮೆರೆದ ರಾಜನಾಥ್ ಸಿಂಗ್ ಅವರನ್ನು ಭಾರತೀಯರು ತುಂಬ ಹೊಗಳುತ್ತಿದ್ದಾರೆ. ಏಜೆನ್ಸೀಸ್